《龟山歌》
清代·柯培元

千岁老龟化为石，遍体绿毛眼深碧。蹒跚欲上蓬莱山，道逢巨深话仙迹。

天风惨淡迷寒云，水路苍莽震霹雳。缩颈潜伏波之心，奔浪汨没露其脊。

不计岁月皴莓苔，竟饱烟霞附砂碛。细草如鳞群鹿游，深涧穿胁老猿据。

我家东鲁有龟山，宣圣奏琴何戚戚。我望金沙有龟山，迩英说书叹啧啧。

兹龟避地兼避人，不为世人十朋锡。我行正值春风生，遥见空中翠新滴。

曳尾波中甘沉堙，昂首天外去咫尺。更闻中央澄清潭，中有金鲤化梭掷。

吁嗟乎，龟兮龟兮如有灵，力捍蛟龙斩荆棘。买山有愿终乘桴，此间支床学闭息。

作者简介：柯培元，字复子，号易堂。山东历城人。清嘉庆二十三年（1818）恩科举人。善诗文，精金石。道光十五年（1835），由福建瓯宁知县调署噶玛兰厅通判，十一月十七日到任，至十二月十六日卸任，仅一月即去。离台后纂成《噶玛兰志略》，凡十四卷，自〈天文〉以至〈杂识〉共三十三志，约十二万馀字。记事止于道光十五年（1835），颇为详瞻。原稿今藏南京图书馆，1961年在台有《台湾文献丛刊》第九十二种之点校本流传。